নাবালিকা ছাত্রীর বিয়ে আটকালেন স্কুলের প্রধান শিক্ষক। শুধু তাই নয়, ওই ছাত্রীর আজীবন পড়াশোনার খরচ করার প্রতিশ্রুতিও দেন তিনি। ঘটনাটি ঘটেছে নদিয়ার ধানতলা থানার পাঁচবেড়িয়ায়। 
সূত্রের খবর, পাঁচবেড়িয়া উচ্চ মাধ্যমিক বিদ্যালয়ের অষ্টম শ্রেণির ছাত্রীর বিয়ের আয়োজন করা হয়েছিল বুধবার। পাঁচবেড়িয়া ঘোষপাড়ার ওই ছাত্রীর পরিবারই জোর করে তার বিয়ে দেওয়ার ব্যবস্থা করেছিল। রানাঘাটের বাসিন্দা পেশায় শ্রমিক এক যুবকের সঙ্গে বিয়ে ঠিক করা হয়েছিল বলে জানা গিয়েছে। 
 
 

কিন্তু ছাত্রীটি তার এই পরিবারের সিদ্ধান্তকে মেনে নিতে পারছিল না। জানা গিয়েছে, পড়াশোনার প্রতি বিশেষ আগ্রহ ছিল মাধবী ছাত্রীটির। 
অবশেষে মঙ্গলবার সে তার স্কুলের শিক্ষক গৌতম বিশ্বাসকে বিষয়টি জানায়। বুধবার স্কুলে এসে স্কুলের প্রধান শিক্ষক নিপুল বিশ্বাস বিষয়টি জানতে পারেন ও বিয়ে আটকানোর জন্য প্রশাসনের সাহায্য চান। খবর পেয়ে তড়িঘড়ি ব্যবস্থা নেয় ধানতলা থানার পুলিশ ও রানাঘাট ২ নম্বর ব্লকের বিডিও। 
 
পরে পুলিশকে সঙ্গে নিয়ে পাঁচবেড়িয়া ঘোষপাড়ায় ছাত্রীর বাড়ি যান প্রধান শিক্ষক নিপুল বিশ্বাস এবং ওই স্কুল ছাত্রীর পরিবারের সঙ্গে কথা বলেন। পরিবারের সঙ্গে কথা বলে প্রধান শিক্ষক জানতে পারেন, ছাত্রীর বাবা পেশায় দিনমজুর। মূলত আর্থিক সমস্যার কারণে মেয়ের পড়ার খরচ বহন করতে পারছিলেন না। আর সেই কারণেই তড়িঘড়ি নাবালিকা মেয়ের বিয়ের উদ্যোগ নিয়েছিলেন। আর্থিক কারণে পড়ার খরচ চালাতে না পারার কথা জানতে পেরে ছাত্রীর যাবতীয় পড়ার খরচ স্কুল বহন করবে বলে আশ্বাস দেন প্রধান শিক্ষক নিপুল বিশ্বাস।

তখনই পরিবারকে বুঝিয়ে ওই বিয়ে বন্ধ করার ব্যবস্থা করেন নিপুলবাবু। স্কুলের এই উদ্যোগে খুশি ছাত্রীটি ও তার পরিবার।